Suomen presidentin virka-auto

Suomen presidentin virka-auto on panssaroitu Mercedes-Benz Guard S600 L. Se otettiin käyttöön 1.3.2012 – samana päivänä, kun Sauli Niinistö astui presidentin virkaan. 

Lisäksi entisten presidenttien käytössä on Audi A8 L vuodelta 2012.

Entisiä Suomen presidenttien autoja

Halonen 

 Tarja Halosen auto oli V140-sarjan Mercedes-Benz 600 SEL Guard, joka hankittiin vuonna 1994 Martti Ahtisaaren käyttöön. 
 Vuodesta 2004 alkaen presidentin käytössä oli Mercedes-Benz S 600 L Guard.

Ahtisaari 
Martti Ahtisaaren auto oli vuonna 1994 käyttöön otettu  Mercedes-Benz 600 SEL Sonderschutz. Presidentin kanslialla oli 1990-luvulla tiettävästi useampikin tämäntyyppinen auto. Ahtisaaren autolle sattui onnettomuus, kun presidenttiä rouvineen oltiin viemässä Turun lentokentältä Kultarantaan. Vaaleanruskea Toyota ajoi sivutieltä kovaa vauhtia päin presidentillistä Mersua. Korjausarvio nousi yli 300 000 Suomen markkaan. Vakuutusyhtiö vastasi: "Myykää romu vaikka itärajan taakse, vakuutusyhtiö ei tällaista korvaa." Silloin tasavallan presidentin linnanvouti puuttui asiaan sillä seurauksella, että auto korjattiin tehtaalla ja laskun maksoi vastapuolen vakuutusyhtiö.

Koivisto 
Mauno Koiviston virka-auto oli tehdaspanssaroitu Cadillac Fleetwood Limousine vuosimallia 1984.

Kekkonen 

 Urho Kekkosen virka-autoksi hankittiin Cadillac Fleetwood 75 Limousine. Myös Mauno Koivisto käytti samaa autoyksilöä. Sama auto toimi valtion tehtävissä vielä vuonna 2015, sillä sitä käytettiin kymmenisen kertaa vuodessa suurlähettiläiden valtuuskirjeiden luovutusseremonioiden yhteydessä.  Suurlähettiläiden valtuuskirje on valtionpäämiehen allekirjoittama valtakirja, joka valtuuttaa suurlähettilään toimimaan asemamaassaan oman valtionpäämiehensä ja kansansa edustajana.
 Vuonna 1969 presidentin auto oli Cadillac Fleetwood Seventy-Five Limousine, jota oli pidennetty 85 cm. 7,7 litran moottori tuotti 100-oktaanisella polttoaineella 375 hevosvoimaa. Varusteisiin kuuluivat radiopuhelin, Automaattinen Ilmaston Säädin ja pakokaasujen puhdistuslaite. 
 Chrysler New Yorker vm. 1963

 Cadillac Fleetwood Limousin President 1979, sijaitsee nykyisin Koskenkorvalla, ja sitä voi vuokrata esimerkiksi hääautoksi. Nykyisen omistajan mukaan kyseinen auto luovutettiin presidentti Kekkoselle 14.6.1979; se siirtyi presidentti Koiviston käyttöön auto vuonna 1982, sitten presidentti Ahtisaarelle vuonna 1994 ja palveli Ahtisaaren autona aina 9.6.1996 saakka. 

 Chrysler New Yorker Limousine pidennettiin 76,3 cm mittaisella jatkopalalla, korotettiin 5 cm ja levennettiin 10 cm ruotsalaisessa autopajassa. Se on varustettu 7,8-litraisella V8-moottorilla ja kasettinauhurilla. Se luovutettiin presidentille tammikuussa 1972. Vuoden 1971 mallinen Chrysler New Yorker painaa noin 3000 kiloa ja kuluttaa 30 - 40 litraa sadalla. Auto myytiin huutokaupassa 1991, minkä jälkeen se on ollut saman lahtelaisen omistajan hallussa.

 Vuosimallin 1961 Cadillac Fleetwood 75 Imperial Limousine 

 Vuosimallin 1969 Cadillac Fleetwood. 
 Cadillac vm 1972 oli käytössä vuoteen 1979
 Kekkonen sai Neuvostoliitosta lahjoituksena Zis-merkkisen auton samaan aikaan, kun Porkkala luovutettiin takaisin Suomelle.

Paasikivi 
Vuoden 1952 olympialaisia varten Juho Kusti Paasikivelle päätettiin hankkia mahdollisimman loistokas virka-auto. Valituksi tuli vuoden 1952 Golden Anniversary -mallinen Cadillac, jonka kromiosista monet olivat kullattuja. Vuonna 2012 Helsingin automuseon omistanut säätiö meni konkurssiin ja huutokaupassa auto päätyi italialaisen autokauppiaan yksityiseen kokoelmaan. Auto vietiin Suomesta Italiaan ilman maastavientilupaa ja tulli aloitti rikostutkinnan. Keräilijä säikähti viranomaisilta tullutta kirjettä ja laittoi autot uudestaan myyntiin, ja huutokaupassa se ostettiin takaisin Suomeen. 

Vuoden 1946 mallisen 12-sylinterisen Lincolnin lahjoitti J.K. Paasikivelle Yhdysvaltain presidentti Franklin D. Roosevelt kiitokseksi siitä, että Suomi karkotti maasta sotivat saksalaiset. Helsingin automuseon säätiön konkurssin jälkeen Lincoln myytiin Italiaan, josta se ostettiin takaisin Suomeen ja on nyt porilaisen autoharrastajan kokoelmissa. 

Paasikivi sai Neuvostoliitosta lahjoituksena Zis-merkkisen auton, jonka myöhemmistä vaiheista ei ole tietoa.

Mannerheim 
Mannerheimillä oli käytössään lukuisia autoja.   Kaikissa Mannerheimin autoissa oli sama rekisterinumero SA-1 .

 Mercedes Benz 770 F-Cabriolet ts. Grosser Mercedes Offener Tourenwagen. Auton lahjoitti Hitler joulukuussa 1941. Se luovutettiin vastaanottajalle Mikkelissä 16.12.1941 . Auton lasit olivat 40-millistä, luodinkestävää materiaalia. Auton lattia oli 5.5-6 millisestä ja muut peltiosat 3-millisestä erikoiskarkaistusta teräksestä, joten auto olisi selviytynyt ehjänä pienehköistä miinoista tai kevyiden aseiden tulituksesta. Auton kokonaispituus oli lähes 5980 mm ja sen sisään mahtui jopa yhdeksän henkilöä. Polttoainetta kului matka-ajossa 27 litraa satasella.  Kun Mannerheimistä tuli  presidentti vuonna 1944, hän saapui virkaanastujaisiin V12 Packardilla ja ulkopoliittisten syiden takia hän ei enää käyttänyt Mercedestä lainkaan. Mannerheim myi auton Ruotsiin vuonna 1947. Ruotsista auto myytiin vuonna 1948 Yhdysvaltoihin. Se esiintyi Hitlerin autona mm. elokuvassa Erämaan kettu (1951). Vuonna 1973 se myytiin huutokaupassa Hitlerin Mersuna maailmanennätyshintaan ja puoli vuotta myöhemmin se vaihtoi omistajaansa uudella ennätyssummalla. Vuonna 1984 auto päätyi nykyiselle omistajalleen, joka entisöi auton. Autosta on tehty dokumenttielokuva Mannerheimin Mersu. 
 Chrysler C-24 Custom Imperial Limousine toimi Mannerheimin käytössä ilmeisesti vuodet 1940–1944 hänen ollessaan puolustusvoimien ylipäällikkönä. Sen jälkeen hän liikkui Packardilla.
 Vuosimallin 1938 kaksitoistasylinterinen Packard Touring Limousine kuului alun perin Suomi-Filmi Oy:n toimitusjohtaja Nils Dahlströmille. Vuonna 1941 armeija otti auton käyttöönsä sotatilaan vedoten. Tätä V12 Packardia Marski käytti autoistaan eniten, sillä kaksine lämmityslaitteineen ja tiiviine umpikoreineen se oli paras vaihtoehto talvikeleille. Nykyään Packard on yksityisomistuksessa Lapualla 
 Packardin tilalle ostettiin 1949-mallinen Cadillac Series 75 Limousine.
 avonainen neliovinen Mercedes Benz 320 
 1939 Chrysler Imperial 
 75-vuotissyntymäpäivillään 4.6.1942 Marski sai Hitleriltä lahjaksi kolme tuliterää Steyr-maastoautoa.

Kallio 
Kyösti Kalliolla oli käytössään Cadillac, ja sen lisäksi Buick Special Eight vm 1938 ja todennäköisesti vielä kolmaskin auto.

Svinhufvud 
Pehr Evind Svinhufvud hankki ajokortin 75-vuotiaana. Korpivaara lahjoitti "Ukko-Pekalle" auton vuonna 1937. Kyseessä oli musta Studebaker Dictator Cruising Sedan rekisterinumeroltaan V-6000. Auto odottaa entisöintiä. 

Svinhufvudille lahjoitettiin vuosimallin 1931 Chevrolet Coupé de Ville.

Kuvia

Lähteet

Aiheesta muualla 

 Finlandia-katsaus 562: Brezhnevin vierailu Kekkonen ja Brežnev ajelevat Cadillacilla Pohjois-Suomessa (1961). Video, 7 min.
 Einari Kaskimiehen kirja Seitsemän presidentin kuljettaja
 Juutilainen, Anssi & Koivulahti, Juha: Marsalkka Mannerheimin Mercedes 770. Lahti: Geisir, 2014. ISBN                         978-952-67972-2-9

Suomen presidentti-instituutio
Autot